ସଳପ  (ଓଡ଼ିଆରେ ସଲପ ବା ସଡ଼ପ ଓ ବଣ୍ଡା ଭାଷାରେ ସାପୁଂ ନାମରେ ଜଣା) ସଳପ ଗଛରୁ ତିଆରି ଏକ ପ୍ରକାର ଦେଶୀ ମଦ  । ଏହା ଓଡ଼ିଶାର କୋରାପୁଟ ଓ ମାଲକାନଗିରି ଜିଲ୍ଲାରେ ବସବାସ କରୁଥିବା ବଣ୍ଡା ଓ ଗଦବା ଆଦି ସମ୍ପ୍ରଦାୟଙ୍କଦ୍ୱାରା ମୁଖ୍ୟତଃ ତିଆରି ଓ ନିୟମିତ ଭାବେ ପାନ କରାଯାଏ । ସଳପ ଗଛର ଉପର ଡାଳକୁ ମୋଡ଼ି ସେଥିରେ କଳସୀ ଲଗାଇ ତାଡ଼ି ସଂଗ୍ରହ କଲାପରେ ସେହି ତାଡ଼ିରୁ କିଣ୍ୱନ ପଦ୍ଧତିରେ ସଳପ ତିଆରି କରାଯାଏ । ଏଥିରେ ୫-୬% ସୁରାସାର ରହିଥାଏ । ତେଣୁ ଏହା ପାନ କରି ଖୁବ ଅଧିକ ନିଶା ହେବାର ସମ୍ଭାବନା ନଥାଏ । ତେବେ ସଳପ ନିଶାରେ ସଳପ ଗଛ ଉପରେ ନିଜର ମାଲିକାନା ଜାହିର କରିବା ପାଇଁ ଘର-ଘର ଭିତରେ ଓ ଘରଲୋକଙ୍କ ଭିତରେ ମରଣାନ୍ତକ କଳିର ଦୃଷ୍ଟାନ୍ତ ମଧ୍ୟ ରହିଛି ।